དེ་ཡང་མཚོ་སྔོན་པོ་ནི་ཀྲུང་གོའི་སྐམ་སའི་ཚྭ་མཚོ་ཆེན་པོ་ཞིག་ཡིན་ལ་མཚོ་སྔོན་ཞིང་ཆེན་གྱི་ཡུལ་དུ་དགུང་སྔོན་ཐང་ལ་ལྷུང་བ་བཞིན་ཡོད་ཅིང་།དུས་རྒྱུན་ཏུ་མཚོ་སྔོན་པོ་ཞེས་འབོད་ཀྱིན་ཡོད་པ་ཀུན་གྱིས་མཁྱེན་གསལ་ལྟར་ལགས།དེར་མ་ཟད་ཡོན་ཏན་ཅན་མང་བོས་མཚོ་སྔོན་པོའི་མིང་ལ་ཞིབ་དཔྱོད་གནང་བཞིན་ཡོད་མོད།འོན་ཀྱང་།ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་དུ་མཚོ་སྔོན་པོར་མིང་གཅིག་ལ་རྣམ་གྲངས་མང་པོ་ཡོད་པས།མཚོ་འདིའི་མིང་ལ་ཁ་ཤས་ཀྱིས་དོན་སྙིང་མ་རྟོགས་པར་ལ་ཁའི་དར་ལྕོག་ཇི་བཞིན་རང་ཚུགས་མི་ཐུབ་པ་དང་ཁ་ཤས་ཀྱིས་མིང་ལ་གོ་ལོག་བྱུང་ནས་རྨོངས་དད་ཀྱི་བྲན་དུ་འཆོར་གྱིན་ཡོད།དེའི་ཕྱིར་ཕྲན་གྱིས་འབྲེལ་ཡོད་ཀྱི་བོད་རྒྱའི་གནའ་གཞུང་འགའ་བཀླགས་རྗེས་སྤོབས་པ་ཆེན་བསྐྱེད་དང་མ་བསྐུལ་དང་ལེན་སྒོས་མཚོ་སྔོན་པོའི་མིང་ལ་འདོད་ཚུལ་ཞིག་བརྗོད་པར་མོས།ནོར་བ་ཡོད་སྲིད་པས་གཟིགས་མཁན་རྣམ་པས་མཛུབ་སྟོན་གནང་བར་འཚལ།།